**DIRECȚIA TRANSPORT AERIAN**

***Nr. : 28546***

***Data: 15.01.2019***

**REFERAT DE APROBARE**

În conformitate cu prevederile Ordinului ministrului transporturilor, constructiilor şi turismului nr. 1185/2006, Autoritatea Aeronautică Civilă Română este desemnată ca autoritate națională de supervizare, însemnând prin aceasta organismul tehnic specializat pentru îndeplinirea funcţiei de supervizare a siguranţei zborului în aviaţia civilă, la nivel naţional.

Cu adresa nr. 7168/03.12.2018, Autoritatea Aeronautică Civilă Română a propus Ministerului Transporturilor emiterea unei noi ediții a Reglementării aeronautice civile române RACR-LTMO *„*Limitări privind timpul de muncă şi cerințe de odihnă pentru personalul aeronautic civil navigant”.

Necesitatea elaborării unei noi ediții a Reglementării RACR-LTMO este justificată, în contextul intrării în vigoare a Regulamentul (UE) 2018/1139 al Parlamentului European și al Consiliului privind normele comune în domeniul aviației civile și de înființare a Agenției Uniunii Europene pentru Siguranța Aviației, prin dispozițiile specifice în vigoare, ale Regulamentului (UE) nr. 965/2012 al Comisiei de stabilire a cerințelor tehnice și a procedurilor administrative referitoare la operațiunile aeriene.

Astfel, Regulamentul (UE) nr. 965/2012, cu modificările ulterioare, prevede la art.8 alin. (2) – (4) că:

- operațiunile de taxi aerian, de servicii medicale de urgență și operațiunile cu un singur pilot efectuate de avioane fac obiectul dispozițiilor articolului 8 alineatul (4) din Regulamentul (CEE) nr. 3922/91 și ale subpărții Q din anexa III la Regulamentul (CEE) nr. 3922/91, precum și al derogărilor naționale conexe bazate pe evaluările riscurilor în materie de siguranță efectuate de autoritățile competente;

- operațiunile de transport aerian comercial cu elicoptere respectă cerințele naționale în ceea ce privește timpul de zbor și de odihnă;

- operațiunile necomerciale, inclusiv operațiunile necomerciale specializate, cu avioane și elicoptere complexe motorizate, precum și operațiunile comerciale specializate cu avioane, elicoptere, baloane și planoare sunt efectuate în continuare în conformitate cu legislația națională aplicabilă în ceea ce privește limitarea timpului de zbor până la adoptarea și aplicarea normelor de aplicare conexe.

Având în vedere cele de mai sus, a fost elaborat prezentul proiect de *Ordin al ministrului transporturilor privind aprobarea RACR-LTMO „Limitări privind timpul de muncă şi cerințe de odihnă pentru personalul aeronautic civil navigant”* *ediția 3/2019,* pe care îl supunem spre aprobare.

**Director**

**Mihail IONESCU**

Șef SRTA

Cosmin PEȘTEȘAN

consilier superior

Cătălin Constantin